བོད་འདིར་འགྲོ་བ་མིའི་རིགས་ཐོག་མར་བྱུང་བ་ནས་བཟུང་ལུས་ལ་ཕན་བྱེད་ཀྱི་ཐབས་ཤེས་བཙལ་བའི་འགོ་ཚུགས་ཡོད་པ་ནི་བཤད་མ་དགོས་པ་ཞིག་རེད།བོད་ཀྱི་གཏམ་དཔེ་ལ།ནད་ལ་སྔ་བ་མ་ཞུ་པ།སྨན་ལ་སྔ་བ་ཆུ་འཁོལ་མ་ཟེར་བ་ལྟར།བསྐལ་པ་ཡ་ཐོག་གི་དུས་ཙམ་ན་རྨ་ཁར་མར་ཁུ་བླུགས་ནས་ཁྲག་གཅོད་པ་དང་།ཁ་ཟས་མ་ཞུ་བ་ལ་ཆུ་འཁོལ་ཚ་པོ་མང་པོ་འཐུང་ནས་ནད་བཅོས་ཤེས་པའི་རིག་པ་བྱུང་བ་དང་།ཆེས་གནའ་བོའི་དུས་སེམས་ཅན་རིགས་མི་འདྲ་བ་སྣ་ཚོགས་ཀྱིས་རྩྭ་སྨན་བེད་སྤྱོད་ཚུལ་མཐོང་ནས་སྨན་ངོ་ཟིན་ཚུལ་བཤད་སྲོལ་ཡོད་པ་དཔེར་ན།སྦྲུལ་ནག་བཅད་འབྱོར་སྲད་སེར་བ།།གླ་བ་བཅད་འབྱོར་རྒུམ་དྲུས་པ།ལ་སོགས་པའི་རྩྭ་སྨན་མང་པོ་ཞིག་སྦྲུལ་དང་།གླ་བ་དང་།འུག་པ་དང་།ཕག་པ་སོགས་ཀྱིས་སྤྱོད་ཚུལ་མཐོང་ནས་དེའི་རྗེས་སུ་མི་ཡིས་རྩྭ་སྨན་ངོས་ཟིན་ཚུལ་གྱི་སྒྲུང་དང་བཅས་པ་བྲང་ཏིའི་གསེར་བྲེ་སོགས་གནའ་བོའི་སྨན་ཡིག་རྙིང་པ་རྣམས་ཀྱི་ནང་དུ་འཁོད་ཡོད་པ་འདི་རེད།བོད་ཀྱི་རྩྭ་སྨན་བེད་སྤྱོད་གཏོང་སྲོལ་དུད་འགྲོའི་ཤེས་པ་དང་འབྲེལ་བ་ཡོད་པའི་བཤད་སྲོལ་འདི་ཡིས་བོད་ཀྱི་གསོ་བ་རིག་པ་དེ་ཆེས་གནའ་བོའི་དུས་ནས་བོད་རིགས་རང་གི་མེས་པོ་རྣམས་ཀྱིས་ནད་རིགས་སྣ་ཚོགས་དང་འཐབ་རྩོད་བྱས་པའི་ཉམ་མྱོང་རྣམས་ཕྱོགས་བསྡུས་བྱས་ནས་གསོ་བ་རིག་པ་སྲོལ་གཏོད་བྱས་པ་ཞིག་ཡིན་པ་གསལ་བཤད་བྱེད་ཐུབ།།